Anno Domini millesimo quadringentesimo sexagesimo octavo, die quartadecima mensis septembris, apud Cistercium statuta sunt haec in eiusdem Ordinis Cisterciensis Capitulo generali. 1.   Generale Capitulum constituit et ordinat Diffinitores omnes et singulos abbates in praesenti Capitulo existentes. 2.   Praesens generale Capitulum volens supplere absentiam reverendissimi domini nostri Cisterciensis, et aliorum primorum patrum non existentium, subrogat dominum abbatem Claraevallis loco reverendissimi domini nostri Cisterciensis, pro domino Firmitatis abbatem de Aceyo, pro domino Pontigniaci abbatem de Caroloco, pro domino Claraevallis abbatem de Signiaco, pro domino Morimundi abbatem de Charitate. [DIFFINITIONES] SPECIALES 3.   Capitulum generale auditis clamoribus abbatum Allemaniae inhibet ne abbas de Campo principum amplius visitet auctoritate Ordinis, nisi secum habeat collegam sibi deputatum a Capitulo generali praedicti Ordinis, scilicet abbatem de Fonte salutis, s. th. pr. 4.   Attentis senio et infirmitate podagrae, cui subiicitur abbas monasterii Grandissilvae, praesens generale Capitulum ad quinquennium ipsum a via Capituli de speciali gratia habet excusatum et benigne supportatum. 5.   Pia mentis attentione praesens Capitulum generale omnibus iustitiam administrare cupiens, audita quaerimonia honesti viri Casparii, fratris germani domini Pauli quondam abbatis monasterii de Campo principum, quia praedictus frater Paulus carceris ergastulo septennio detentus, nec, ut dicit, sibi iustitia, quamvis saepissime requisierit, fuerit administrata, et ex hoc praedictus vir honestus pro ultimo remedio se totius Ordinis et personarum eiusdem declaraverit inimicum, omnes defoedando. Idcirco ipsum Capitulum praecipit et mandat abbatibus de Fonte salutis, s. th. pr., et de Caesarea, ut quamcitius commode fieri poterit, se de huiusmodi negotio informent et secundum iuris et iustitiae viam, praedicto fratri Paulo de remedio provideant opportuno, habita tamen ab ipso fratre Paulo et sibi faventibus cautione sufficienti et assecuratione de non nocendo Ordini et personis ipsius, aut locis ipsorum quovismodo, et hoc faciant exigantque in plenaria Ordinis potestate. 6.   Abbatem de Capella, Constantiensis dioecesis, per dominum Claraevallis, s. th. pr., debite et sufficienter citatum ad primam diem praesentis Capituli, et non per se aut per procuratorem comparentem, praesens Capitulum contumacem et excommunicatum denuntiat et declarat, mandans et praecipiens idem Capitulum abbatibus de Altaripa et de Lucella, quatinus dictum abbatem de Capella tamquam excommunicatum et contumacem ubique declarent et denuntient, in plenaria Ordinis potestate. 7.   Ad idem, contra abbatem de Villalonga, per abbatem Fontisfrigidi citatum et non comparentem, eidem de Fontefrigido diffinitionis huiusmodi executionem committendo. 8.   Abbas de Pomerio per generale Capitulum personaliter citatur ad proximum generale Capitulum, ad deferendum omnes et singulas quittancias et deonerationes, quas habet de receptione contributionum retroactis annis sibi commissarum. 9.   Contractum inter abbatem et conventum monasterii Trium fontium et Ioannem Aubert, super grangia dicta la grand Rausière cum suis pertinentiis, in gravamen et damnum non modicum dicti monasterii cum in plusquam dimidia parte iusti pretii sit factum, et contra apostolica et Ordinis instituta, praesens generale Capitulum cassat, revocat et annullat, quacumque confirmatione patris abbatis super hoc facta non obstante, dispensando cum omnibus eiusdem monasterii personis, si et in quantum indiguerint, super iuramento in ipso negotio praestito, praesentem diffinitionem abbati de Altofonte executionem committendo. 10.   Capitulum recipit et tenet in sua salvagardia, tuitione et protectione fratrem Ioannem Strebusch [Flebusch : *infra, n° 21*], nuper abbatis Veteris montis, durante controversia et processu, qui nunc pendet inter magistrum Arnoldum, assertum abbatem dicti monasterii, et dictum fratrem Ioannem, inhibendo omnibus et singulis Ordinis personis, ne eum in aliquo molestare praesumant aut perturbent, ei concedendo ut, si opus fuerit, iuris subsidium a quocumque iudice ecclesiastico possit et valeat impetrare. 11.   Generale Capitulum intuitu studii fratris Ioannis Rotarii, scolaris de Insula Barrensi, annuit et concedit, ut abbas de Sancto Benedicto pro anno praesenti infra festum Paschae proxime futurum summam 14 librarum turonensium in sublevamen expensarum per dictum fratrem Ioannem in actibus solemnibus theologiae fiendarum, integraliter persolvat ; praesentis diffinitionis executionem abbati Pruliaci [Prulliaci], provisori et magistro regenti collegii Sancti Bernardi Parisiis, et eorum cuilibet per se et in solidum committendo, et eumdem abbatem ad summam praedictam persolvendum per Ordinis censuras viriliter et exacte compellendo. 12.   Ad idem, pro scolari Montis Sanctae Mariae, abbatem de Altocristo ad biennium, praedictis committendo. 13.   Abbati de Bullione per generale Capitulum praecipitur, quatinus per Ordinis censuras compellat fratrem Richardum de Paiqueyo, monasterii Montis Sanctae Mariae, ad restitutionem omnium et singulorum bonorum, contra inhibitionem sibi factam per abbatem monasterii Longivadi, nuper ablatorum. 14.   Praesens Capitulum visis et auditis litteris atque iuribus Guillelmi Rabeaulx et suorum fratrum, relictorum defuncti Ioannis Rabeaulx, perpetuum silentium imponit abbati et conventui monasterii de Callovio super controversia orta inter dictos abbatem et conventum et ipsos Rabeaulx super quibusdam haereditagiis situatis in territorio dicto la Mortoirie, inhibendo sub poenis et censuris Ordinis, ne de cetero praedictos Rabeaulx quacumque via super hac re inquietare aut molestare praesumant ; praesentis diffinitionis abbati monasterii de Rupibus executionem committendo. 15.   Generale Capitulum praecipit et mandat abbatibus de Tribus fontibus et de Longovado per se et in solidum, quatinus compellant per censuras Ordinis abbatem et officiarios de Castellione ad solvendum integraliter summam 33 librarum, 14 solid. et 10 denar. turon., cellerario Claraevallis, ratione quorumdam expensarum factarum per fratrem Iacobum de Tornaco, in prosecutione dignitatis abbatialis ipsius monasterii de Castellione, et quia ipsi de Castellione ab anno 66, in quo fuerunt iudicati, ad praedictam summam exsolvendam distulerunt, et adhuc renuunt, vult idem Capitulum, ut pro annis et terminis anni 65, 66 et 67, necnon et annis sequentibus usque ad completam summae praedictae per solutionem, per censurae Ordinis compellantur, in plenaria Ordinis potestate. 16.   Item, generale Capitulum inhibet omnibus personis Ordinis nostri sub excommunicationis poena, ne de cetero praesumant vel attentent quovismodo in monasterio Montispetrosi horas canere vel divina celebrare, absque voluntate et licentia domini Antonii de Forghas, electi praedicti monasterii, petita et obtenta ; praesentis diffinitionis executionem abbati de Bosqueto, alias de Vallislucidae, in plenaria Ordinis potestate, committendo. 17.   Item, praecipit idem Capitulum atque mandat ut frater Petrus de Molendino novo, Montispetrosi professus, totius turbationis et processus initiator, in firmis detineatur carceribus usque ad congruam pro demeritis satisfactionem, et hoc proprii monasterii expensis ; praesentis diffinitionis executionem provisori collegii Sancti Bernardi Parisiis committendo, in plenaria Ordinis potestate. 18.   Omnes et singulos abbates, qui suas excusationes ad praesens Capitulum miserunt, idem Capitulum benigne habet excusatos. 19.   Praesens generale Capitulum inhibet sub excommunicationis poena omnibus et singularibus personis monasterii Bonaevallis Viennensis, ne alicui alteri obedientiam praestent aut faveant, nisi eorum abbati per commissarios domini Cistercii institutos. 20.   Generale Capitulum confirmat et roborat commissionem abbati de Veteri cella, olim eidem concessam super provisione collegii Beati Bernardi in Lipzig, atque eidem committit ut locum aptum et congruum ordinet ad esum carnium pro scolaribus eiusdem collegii. COMMISSIONES 21.   Non sine magna cordis amaritudine praesens Capitulum generale suscipere fratrum discordias consuevit, sed maiore cum dolore inferiorum in superiores rebellionem et inobedientiam portare potest et sufferre. Quia igitur, ut moris est usitati, ad ipsius Ordinis honorem et manutenentiam patres maiores ad certas in praedicti Ordinis plenaria potestate diriguntur provincias, et anno novissime elapso huiusmodi legationis officium dicto abbati de Claravalle, s. th. pr., in partibus Germaniae, Allemaniae, atque locis circumvicinis datum fuisset et iniunctum in Ordinis potestate plenaria, atque ad id exercendum post plurimorum monasteriorum visitationem Coloniam, in Veterem montem profecturus devenisset, magistro Arnoldo, s. th. pr., pro nunc asserto abbati praedicti loci, adventum suum, et adventus causam denuntiavit intimando, ut quae ad visitationem passivam requiruntur disponeret ; interim dum haec fierent, frater Ioannes Flebusch, ipsius loci de Veteri monte nuper abbas super a sua dignitate abbatiali, ut dicebat, iniusta depositione et sui honoris iniqua diffamatione, planctum fecit et querimoniam, expetens et expectans sibi debitum administrari iustitiae, quod cum praedictus dominus abbas de Claravalle non denegasset ; nihilominus ipse magister Arnoldus in totius Ordinis vilipendium et contemptum praedicto Ordinis commissario aditum in monasterium denegando religiosos ne debita fieret informatio retrahendo, brachio saeculari in suae animae periculum se muniendo, verba alta et arrogantiae plena in ipsos commissarium et suos proferendo, rebellem se et inobedientem fecit et reddidit, nec in sui iuris tuitionem et adversae partis informationem quidquam proferre voluit, sed per appellationum anfractus subterfugit et latuit. Quamobrem his et similibus insolentiis et temeritatibus praedictum Capitulum obviare cupiens, fratris Ioannis Flebusch destitutionis a dignitate abbatiali, atque magistri Arnoldi promotionis causam, investigationem, atque finalem discussionem et determinationem, vocatis vocandis, domino abbati Cistercii et quatuor primis, vel quos dominus Cistercii vocandos censuerit decidendam reliquit, committitque et in virtute salutaris obedientiae, praecipit abbatibus de Fonte salutis, s. th. pr., et de Eberbaco, Eystetensi et Maguntinensi dioecesium, ut quamcitius commode fieri poterit, se in praedictum monasterium de Veteri monte transferant vel in locum proximum ac tutum, et se super controversia praedictorum causae profundius indagando, atque super rebellionibus et inobedientiis per praedictum magistrum Arnoldum Ordini in persona saepe dicti abbatis Claraevallis factis, se debite et plenius informent, in plenaria Ordinis potestate ; etiam subsidium iuris, si opus fuerit, invocando, informationes suis sigillis firmatas, praedictis iudicibus infra proximum Pascha vel citius, si commode fieri poterit, destinando. Praecipit autem idem Capitulum praedicto magistro Arnoldo ceterisque nostri Ordinis regularibus personis sub inobedientiae et excommunicationis poenis, ut praedictis iudicibus et abbatibus in supradictis et ea tangentibus humiliter pareant et obediant, praedictusque magister Arnoldus citatus et vocatus sub praedictis poenis coram notatis iudicibus et commissariis indefectibiliter compareat. 22.   Capitulum generale committit abbatibus de Campo et de Campo Mariae et eorum cuilibet, in virtute salutaris obedientiae, quatinus se ad monasterium Claricampi personaliter vel alibi, ubi tute poterit vel poterunt, transferentes, de causa et iure, quas frater Goffridus de Goch in dicto monasterio habere praetendit, se diligenter informent, et dicto fratri Goffrido complementum iustitiae, prout iuris erit, ministrent, in plenaria Ordinis potestate. 23.   Per generale Capitulum committitur abbati Caroliloci, quatinus compellat per censuras Ordinis omnes et singulos abbates dioecesis Bisuntinae, ad solvendum quotas suis monasteriis impositas et imponendas, pro satisfactione et solutione 50 ducatorum procuratori Ordinis debitorum, ratione cuiusdam sententiae habitae in Curia romana contra archiepiscopum Bisuntinensem. 24.   Generale Capitulum committit abbatibus de Belloloco et de Villalonga, et eorum cuilibet in solidum, ut quamcitius fieri poterit se ad monasterium de Silvanesio transferant et fratrem Armandum de Solages Ferrand Bonaevallis in veram et realem possessionem ponant. Si vero ad praedictum locum de Salvanesio non sit securus accessus, ad proximum Ordinis locum hoc idem faciant, fratri autem Hugoni Rodesii, sub censuris Ordinis silentium imponant, atque abbatem de Ardorello viriliter et exacte sub Ordinis censuris compellant ad satisfaciendum plenarie eidem Armando, de expensis factis in purgatione super infamia eidem Armando per praedictum de Ardorello imposita, a qua per abbatem de Fontefrigido omnino repertus fuerit immunis et innocens, et hoc faciant in plenaria Ordinis potestate. 25.   Per generale Capitulum committitur abbatibus de Fonte salutis, s. th. pr., et de Caesarea, quatinus se informent de excessibus, verbis iniuriosis et infamibus dictis, factis et prolatis per fratrem Nicolaum Vane in monasterio Caesariensi professum, et secundum suorum exigentiam demeritorum puniant et corrigant, in plenaria Ordinis potestate. 26.   Per generale Capitulum committitur abbatibus de Vellerio Metensi, et de Schonowia, quatinus diligenter et debite se informent de omnibus et singulis contentis in litteris, quibus praesens annectitur diffinitio, et si per informationem invenerint omnia in ipsis litteris contenta fore utilia monasterio Uterinae vallis, confirment, ratificent et approbent, in plenaria Ordinis potestate. 27.   Reformationem et reclusionem ac etiam destitutionem et institutionem, in capite et in membris, in monasterio monialium de Sancto Thoma et de Ponte Leonis, circa muros Trevirenses, praesens generale Capitulum committit abbati monasterii de Eberbaco, Maguntinensis dioecesis, in plenaria Ordinis potestate. 28.   Controversiam motam super abbatiatu monasterii de Monasteriis in Argona, inter fratres Georgium Burgensem et Ioannem de Tiennes, praesens generale Capitulum de dictarum partium consensu pariter et assensu, committit domino Cisterciensi in plenaria Ordinis potestate terminandam ; et in casu quo idem dominus Cistercii onus huiusmodi negotii assumere recusaret, citatorium per dictum fratrem Georgium factum in Curia romana locum habebit. 29.   Committitur abbati de Nigrolacu, ut diligenter se informet de et super concordia facta pro abbatia de Albis petris, et secundum quod invenerit, religiosos dicti monasterii a sententiis et irregularitatibus contractis absolvat, in plenaria Ordinis potestate. 30.   Rebellionem et inobedientiam abbatis Vallis clarae, qui poenitentiam per Capitulum generale sibi anno elapso de forefactis iniunctam facere recusavit, dissimulare non valens praesens Capitulum praecipit et mandando committit abbatibus de Signiaco et de Valle regis, quatinus quamcitius commode poterunt, personaliter ad ipsum monasterium Vallis clarae accedant, ibidemque visitent, reforment et corrigant, etiam abbatem praefatum, si sua exigant demerita, ab abbatiali dignitate, absque quacumque dissimulatione deponendo, et alium sufficientem et idoneum, loco sui, electione canonica, instituendo et installando, in plenaria Ordinis potestate. 31.   Generale Capitulum piam audiens querimoniam abbatis et conventus monasterii de Lenym, de et super quibusdam gravaminibus et damnis per magistrum Arnoldum, *nuper* dicti monasterii abbatem, eidem monasterio de Lenym illatis, committit abbatibus de Fonte salutis, s. th. pr., et de Eberbaco, Eystettensis et Maguntinensis dioecesium, quatinus partibus citatis et vocatis sub poenis et censuris Ordinis, debite et fideliter secundum iuris et iustitiae… se informent de et super huiusmodi gravaminibus et damnis, et informatione habita domino Cisterciensi et aliis per Capitulum deputatis fideliter referant. ELECTIONES 32.   Electionem, provisionem et installationem de persona fratris Ioannis de Sancto Vito, religiosi professi monasterii de Heymerode, ad abbatialem dignitatem ipsius monasterii, per dominum Claraevallis, ipsius monasterii patrem abbatem factas, tamquam canonicas et secundum Ordinis statuta celebratas, prout in praesenti decreto… *etc.* confirmat. 33.   Promotionem et installationem de persona fratris Iacobi de Walderburga, monasterii de Villerio Metensi professi, ad dignitatem abbatialem monasterii de Fristorff, per dominum Morimundi, patrem abbatem, etc… approbat. 34.   Ad idem, pro fratre Ioanne Sirck, monasterii de Fristorff, ad abbatialem dignitatem monasterii de Villerio Metensi, per provisionem et promotionem domini Morimundi, eiusdem monasterii patrem abbatem, factas. 35.   Electionem, promotionem et installationem de persona fratris Antonii de Forges, ad dignitatem abbatialem Montispetrosi factas, … approbat. 36.   Ad idem, pro fratre Petro Maxhierii ad dignitatem abbatialem monasterii de Bonavalle Viennensi, per abbatem Chasseniae et priorem Cistercii, commissarios domini Cistercii. 37.   Ad idem, pro fratre Antonio Desmer, monasterii Frigidimontis, ad dignitatem abbatialem monasterii de Lanneyo, per abbates monasteriorum de Bellobecco et de Caroliloco, s. th. pr., commissarios Capituli generalis. 38.   Ad idem, pro fratre Bernardo Hartman de Neuvenstein, monasterii de Speciosa valle professi, ad dignitatem abbatialem eiusdem monasterii, per abbatem de Alba, commissarium abbatis monasterii Caesariensis, ipsius monasterii immediati patris abbatis. 39.   Ad idem, pro fratre Matheo, monasterii de Victoria professo, ad abbatialem dignitatem eiusdem monasterii, per abbatem de Runa, commissarium abbatis de Villario Metensi, dicti monasterii de Victoria immediate patris abbatis. 40.   Ad idem, pro fratre Roberto, monasterii de Caladia, ad dignitatem abbatialem eiusdem monasterii, per abbatem Trium fontium, eiusdem monasterii immediatum patrem abbatem. 41.   Ad idem, pro fratre Ioanne Dm̃. ad dignitatem abbatialem monasterii de Bildhausen, per abbatem monasterii Ebracensis, eiusdem monasterii patrem abbatem. REHABILITATIONES 42.   Ad instantiam et humilem supplicationem abbatis monasterii de Lanneyo, praesens generale Capitulum cum fratre Ioanne de Tienes, eiusdem monasterii professo, misericorditer dispensat, ut non obstante inhabilitate et infamiae nota, quam incurrere potuit quamdam mulierem suspectam in camera sua in curia tenendo, ac contra paupertatis votum et Dei praeceptum furtum semel faciendo, super quibus sibi iniunctam Ordinis poenitentiam humiliter et devote peregit, ad omnes Ordinis actus legitimos, gradus, voces, officia, beneficia et administrationes, abbatiali seclusa dignitate, promoveri valeat et admitti. 43.   Ad idem, pro fratribus Adriano Pate et Iacobo le Conver, praedicti monasterii de Lanneyo professis, qui in eodem monasterio cum muliere suspecta communicationem habuerunt, et suis abbatis absque licentia monasterii metas exiverunt, habitu regulari temere dimisso. 44.   Ad idem, pro fratre Hugone de Viis, eiusdem monasterii, qui pariformiter cum dicta muliere et quadam altera de carnis contagio, puerperio inde secuto, et introductione alterius mulieris in dormitorium extitit convictus. 45.   Ad idem, pro fratre Ioanne Philippi, monasterii Charitatis, qui in apostasia celebravit. 46.   Ad idem, pro fratre Achatio de Cella Dei, Ratisbonensis dioecesis, qui per spatium septem dierum vel citra apostatavit, abbatiali inclusa dignitate. 47.   Ad idem, pro fratre Nicolao André, Ruris regis, Sleswicensis dioecesis, qui in apostasia existens omnes sacros ordines sumere praesumpsit, abbatiali seclusa dignitate. 48.   Ad idem, pro fratre Matheo, in Clara provincia, regni Poloniae, qui pro extraordinaria expensa panis et cerevisiae minas sustinere non valens, apostatavit, inclusa dignitate abbatiali. 49.   Ad idem, pro fratre Nicolao, eiusdem monasterii, qui sine licentia monasterium suum apostatando exivit, inclusa dignitate abbatiali. 50.   Ad idem, pro fratribus Nicolao Dal et Martino Lers, monasterii de Villerio, de carnis contagio convicti, seclusa dignitate abbatiali. 51.   Ad idem, pro fratre Henrico Flade, monasterii de Venevillerio, de contagio carnis convictus, seclusa dignitate abbatiali. 52.   Ad idem, pro fratre Alberto, monasterio de Fonte salutis, pro apostasia. 53.   Praesens generale Capitulum misericorditer dispensat cum fratre Henrico de Divione, ut non obstante contagio carnis, de quo convictus extitit, in monialem monasterii de Battanto, de causa pro nunc carceribus detinetur, ab eisdem relaxetur, proviso tamen quod de per eum receptis ab abbatibus monasteriorum Ordinis in dioecesi Bisuntina fidelem computum, et reliqua reddiderit ; huius diffinitionis executionem abbati Charitatis committendo. GRATIAE 54.   Generale Capitulum cum abbate Igniaci misericorditer agere cupiens, sibi uti lineis, attenta sui corporis debilitate, confert auctoritatem, et quod pro semel possit omnes personas sibi subditas et commissas ex parte domini episcopi Cenomanensis, absolvere cum poenitentia salutari ab omnibus et singulis peccatis, casibus, et excommunicationum sententiis, ipsi Capitulo specialiter reservatis, et sibi confessorem sufficientem et idoneum, qui consimilem habeat potestatem, eligere. 55.   Ad idem, pro abbate et conventu de Villerio Metensi, pro semel. 56.   Ad idem, pro abbate et conventu de Uterina valle. 57.   Ad idem, pro abbate de Bonomonte, et omnibus utriusque sexus personis sibi subditis. 58.   Ad idem, pro priore et monachis prioratus de Valle vinearum. 59.   Ad idem, pro abbate et conventu de Clarofonte. 60.   Ad idem, pro abbate de Fonteneto et sibi immediate subiectis. 61.   Ad idem, pro abbate de Lucella dumtaxat. 62.   Ad idem, pro abbate de Novocastro. 63.   Ad idem, pro abbate de Lenym. 64.   Ad idem, pro scolaribus collegii Sancti Bernardi in Lipzig super abusu in esu carnium. 65.   Ad idem, pro abbate de Monte Sanctae Mariae et sibi immediate subiectis. 66.   Generale Capitulum misericorditer dispensat cum fratribus Hermano, Ioanne, Henrico, Ioanne et Petro monasterii de Victoria professis, super irregularitate per ipsos in apostasia contracta, ipsos in foro exteriori benigne absolvendo. 67.   Generale Capitulum cum abbate de Heymerode charitative dispensat, et a missione scolaris ad studium generale dehinc ad biennium excusat. IUDICES 68.   Abbatibus de Tribus fontibus, de Igniaco et de Longovado, et eorum cuilibet per se et in solidum, per generale Capitulum committitur, quatinus omnes et singulas Ordinis utriusque personas, quas in redditibus quibusdam seu pecuniarum summis aut aliis quibuscumque debitis, vel bonorum detentione invenerint domino Claraevallis et suo conventui obligatas aut detinentes, ad debite et plenarie per omnes iuris et iustitiae vias et Ordinis censuras, satisfaciendum et solvendum cogant et compellant, in plenaria Ordinis potestate. 69.   Ad idem, pro collegio Sancti Bernardi Parisiis, de Caroliloco et de Regalimonte, s. th. pr., ac provisori et regenti ipsius collegii. [DIFFINITIO] GENERALIS 70.   Cum Ordo noster… contributionem sex millium florenorum… *etc. ut in anno* 1449. * * * 71.   Capitulum generale concedit abbati de Lenin, ut bona quaedam civitati Brandenburg tradat. 